ΑΠΌΦΑΣΗ 2012/158/ΚΕΠΠΑ ΤΟΥ ΣΥΜΒΟΥΛΊΟΥ της 19ης Μαρτίου 2012 για την τροποποίηση της απόφασης 2011/173/ΚΕΠΠΑ του Συμβουλίου σχετικά με περιοριστικά μέτρα λόγω της κατάστασης στη Βοσνία-Ερζεγοβίνη ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29, Εκτιμώντας τα εξής: (1) Στις 21 Μαρτίου 2011 το Συμβούλιο εξέδωσε την απόφαση 2011/173/ΚΕΠΠΑ (1). (2) Με βάση την επανεξέταση της απόφασης 2011/173/ΚΕΠΠΑ, τα περιοριστικά μέτρα θα πρέπει να ανανεωθούν έως τις 22 Μαρτίου 2013. (3) Η απόφαση 2011/173/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο άρθρο 6 της απόφασης 2011/173/ΚΕΠΠΑ η δεύτερη παράγραφος αντικαθίσταται ως εξής: «Η παρούσα απόφαση εφαρμόζεται έως τις 22 Μαρτίου 2013.». Άρθρο 2 Η παρούσα απόφαση αρχίζει να ισχύει την ημερομηνία της έκδοσής της. Βρυξέλλες, 19 Μαρτίου 2012.

[Source: multi_eurlex | Tokens: 871]